En helt ny, rullende parkeringsscanner blir nå testet i Trondheim, og den oppdager nesten alt. Trondheim Parkering advarer bilistene, og de gule parkeringsbøtene vil være nærmere frontruta enn noen gang.

– Da starter kameraet og det fotograferer på begge sidene av bilen, sier drift- og kontrollsjef i Trondheim parkering, Steinar Myhr, når han demonstrerer den nye bilen for NRK.

Dette er scanneren som registrerer feilparkerte biler i Trondheim. Foto: Jørgen Leangen / NRK

Tar ni av ti

Bilen er utstyrt med 20 kameraer som tar 40 bilder hver i sekundet, og det viser seg at den klarer å registrere ni av ti parkeringssyndere når den er i bruk.

Parkeringsetaten mener bilen kan effektivisere arbeidet.

– Nå får vi med oss det meste, men det krever en stor jobb fra vår side. Vi ønsker å bruke trafikkbetjentene så effektivt som mulig for å sikre framkommeligheten i byen vår, sier Myhr.

All informasjon sendes til etterbehandling ved parkeringssentralen. Så langt er systemet bare brukt i Amsterdam. Det er heller ikke klart om Trondheim Parkering vil kjøpe inn bilen. I så fall kan den bli satt i drift i høst. Også andre norske byer vurderer scanneren.

Steinar Myhr og Siv Bogfjellmo i Trondheim parkering mener det blir lettere å avsløre trafikksyndere i byen med den nye bilen. Foto: Jørgen Leangen / NRK

Kvalitetssikres

Så langt fanger den altså opp ni av ti feilparkerte biler, men bøtene må fortsatt skrives ut av betjentene.

– Det skal alltid følge med en tre-fire trafikkbetjenter bak bilen, som må undersøke sakene nærmere, sier Myhr.

– Ja, vi må jo kvalitetssikre og kontrollere at alt er rett, sier betjent Siv Bogfjellmo.

Parkeringsscanneren prøves nå ut i Trondheims gater, og folk NRK snakket med er positive til tiltaket.

– Ja, det er ikke noe problem. Det er bare å betale. Jeg synes ikke det er noen grunn til å bli irritert over dette, men det er sikkert noen som blir det, sier bilist Thomas Fallan til NRK.